
Betegtájékoztató: Információk a felhasználó számára

Glimepirid HEXAL 1 mg tabletta
Glimepirid HEXAL 2 mg tabletta

Glimepirid HEXAL 3 mg tabletta
Glimepirid HEXAL 4 mg tabletta
Glimepirid HEXAL 6 mg tabletta

glimepirid
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:
1.
Milyen típusú gyógyszer a Glimepirid HEXAL tabletta, és milyen betegségek esetén alkalmazható?

2.
Tudnivalók az Glimepirid HEXAL tabletta szedése előtt

3.
Hogyan kell szedni az Glimepirid HEXAL tablettát?

4.
Lehetséges mellékhatások

5.
Hogyan kell a Glimepirid HEXAL tablettát tárolni?

6.  A csomagolás tartalma és egyéb információk

1.
Milyen típusú gyógyszer a Glimepirid HEXAL tabletta, és milyen betegségek esetén alkalmazható?

A Glimepirid HEXAL tabletta szájon át alkalmazható, vércukorszint csökkentésére szolgáló gyógyszer. Ez a gyógyszer a szulfonilureáknak nevezett vércukorszint-csökkentő gyógyszerek csoportjába tartozik. A Glimepirid HEXAL tabletta úgy fejti ki a hatását, hogy növeli a hasnyálmirigyből kibocsátott inzulin mennyiségét. Az inzulin azután csökkenti a vércukorszintet. 

Mire használják a Glimepirid HEXAL tablettát?
· A Glimepirid HEXAL tabletta a cukorbetegség egy bizonyos formájának (2-es típusú diabetes mellitus) a kezelésére használják, ha önmagában diétával, testmozgással és fogyással nem lehet megfelelően egyensúlyban tartani a vércukorszintet. 

2.
Tudnivalók a Glimepirid HEXAL tabletta szedése előtt

Ne szedje a Glimepirid HEXAL tablettát, és szóljon az orvosának:

· Ha allergiás a glimepiridre vagy más szulfonilureákra (a vércukorszint csökkentésére használt gyógyszerek, mint pl. a glibenklamid) vagy szulfonamidokra (baktériumfertőzések kezelésére használt gyógyszerek, mint pl. a szulfametoxazol), vagy a gyógyszer (6. pontban felsorolt) egyéb összetevőjére.

· Ha 1-es típusú diabétesze (cukorbetegsége) van.

· Ha diabéteszes ketoacidózisa van (a cukorbetegség egyik szövődménye, mikor a szervezet savszintje megemelkedik, és a következő tüneteket észlelheti: fáradékonyság, rossz közérzet (hányinger), gyakori vizelés és izommerevség). 

· Diabéteszes kóma esetén.

· Ha súlyos vesebetegsége van.

· Ha súlyos májbetegsége van.

Amennyiben a fentiek valamelyike vonatkozik Önre, akkor ne szedje ezt a gyógyszert! Ha nem biztos benne, akkor kérdezze meg kezelőorvosát vagy gyógyszerészét, mielőtt szedné a Glimepirid HEXAL tablettát. 

Figyelmeztetések és óvintézkedések

A Glimepirid HEXAL tabletta szedése előtt beszéljen kezelőorvosával vagy gyógyszerészével, ha:
· sérülésből, műtétből, lázas fertőzésből vagy a stressz egyéb formájából van felépülőben, akkor szóljon az orvosának, mivel a kezelés átmeneti megváltoztatására lehet szükség. 

· súlyos máj-, vagy vesebetegsége van.

Ha nem biztos abban, hogy ezek valamelyike vonatkozik-e Önre, akkor kérdezze meg kezelőorvosát vagy gyógyszerészét, mielőtt szedné a Glimepirid HEXAL tablettát. 

Az olyan betegekben, akiknek glükóz-6-foszfát-dehidrogenáz enzimhiányuk van, hemoglobinszint csökkenés és a vörösvérsejtek szétesésével járó vérszegénység (hemolitikus anémia) alakulhat ki. 

A 18 évesnél fiatalabbak esetében korlátozottak a Glimepirid HEXAL tabletta alkalmazásával kapcsolatos információk, ezért az ilyen betegek körében az alkalmazása nem javasolt. 

Fontos információk a hipoglikémiáról (alacsony vércukorszint)

A Glimepirid HEXAL tabletta szedésekor hipoglikémiássá válhat (lecsökkenhet a vércukorszintje). Kérjük, nézze meg az alábbiakban a hipoglikémiáról, annak jeleiről és tüneteiről, valamint kezeléséről szóló tájékoztatást:

A következő tényezők növelhetik a hipoglikémia (alacsony vércukorszint) kialakulásának kockázatát:

· Hiányos táplálkozás, rendszertelen étkezés, elmulasztott, ill. későbbre tolódó étkezések, koplalás.

· Diétamódosítás.

· A szükségesnél nagyobb mennyiségű Glimepirid HEXAL tabletta bevétele.

· Csökkent veseműködés.

· Súlyos májbetegség.

· Ha bizonyos hormonzavarokban szenved (pajzsmirigy-, agyalapi mirigy- vagy mellékvesekéreg- működészavar).

· Alkoholfogyasztás (különösen, ha étkezések kihagyásával társul).

· Bizonyos más gyógyszerek szedése (lásd az alábbiakban: „Egyéb gyógyszerek és a Glimepirid HEXAL tabletta”). 

· Ha fokozza testmozgását, és nem eszik eleget, illetve ha a megszokottnál kisebb szénhidráttartalmú táplálékot fogyaszt.

A hipoglikémia (alacsony vércukorszint) tünetei:

· Farkaséhség, fejfájás, hányinger, hányás, meglassultság, álmosság, alvászavarok, nyugtalanság, agresszivitás, csökkent koncentrálóképesség, csökkent éberség és a reakcióidő megnyúlása, levertség, zavartság, beszéd- és látászavarok, elkent beszéd, reszketés, részleges bénulás, érzékelési zavarok, szédülés, tehetetlenség. 

· A következő tünetek is előfordulhatnak: izzadás, nyirkos bőr, szorongás, szapora szívverés, magas vérnyomás, szívdobogás érzése, hirtelen erős mellkasi fájdalom, amely a környező területekre is kisugározhat (angina pectoris és szívritmuszavarok). 

Ha a vércukorszint tovább esik, az állapot tovább súlyosbodhat zavartsághoz (delírium), görcsökhöz, az önkontroll elvesztéshez, szapora légzéshez, lassult szívveréshez és eszméletvesztéshez vezetve. A súlyosan csökkent vércukorszint klinikai képe a sztrókra emlékeztethet. 

A hipoglikémia kezelése

Az alacsony vércukorszint tünetei a legtöbb esetben nagyon gyorsan megszűnnek, ha valamilyen formában cukrot fogyaszt (pl. kockacukor, édes üdítő, cukros tea).

Ezért mindig legyen Önnél cukor valamilyen formában (pl. kockacukor). Ne feledje, hogy az édesítőszerek nem hatásosak! Ha a cukor fogyasztása nem használ, vagy ha a tünetek visszatérnek, akkor forduljon orvosához, vagy menjen kórházba!

Laboratóriumi vizsgálatok
Rendszeresen ellenőrizni kell a vércukorszintet és a vizeletcukorszintet. Az orvosa vérmintákat vehet a vérkép és a májfunkció meghatározására is. 
Gyermekek és serdülők

A Glimepirid HEXAL tabletta alkalmazása nem ajánlott 18 évesnél fiatalabb gyermekek számára.
Egyéb gyógyszerek és a Glimepirid HEXAL tabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. 

Az orvosa meg kívánhatja változtatni a Glimepirid HEXAL tabletta adagját, ha Ön olyan egyéb gyógyszereket szed, amelyek gyengíthetik, vagy erősíthetik a Glimepirid HEXAL tabletta vércukorszintre kifejtett hatását.

A következő gyógyszerek fokozhatják a Glimepirid HEXAL tabletta vércukorszint-csökkentő hatását, ami a hipoglikémia (alacsony vércukorszint) rizikójához vezethet:

· A cukorbetegség kezelésére használt egyéb gyógyszerek (pl. inzulin vagy metformin).

· Fájdalom és gyulladás kezelésére használt gyógyszerek (fenilbutazon, azapropazon, oxifenbutazon; szalicilátok, mint az acetilszalicilsav).

· Húgyúti fertőzések kezelésére használt gyógyszerek (pl. egyes tartós hatású szulfonamidok).
· Baktérium-, ill. gombafertőzések kezelésére használt gyógyszerek (tetraciklinek, kloramfenikol, flukonazol, mikonazol, kinolonok, klaritromicin).
· Véralvadásgátló gyógyszerek (kumarin származékok, mint pl. a warfarin).
· Az izmok felépítését elősegítő készítmények (anabolikus szteroidok).
· Férfi nemi hormonok pótlására szolgáló készítmények.
· Depresszió kezelésére használt gyógyszerek (fluoxetin, MAO-gátlók).
· Rendszertelen szívverés kezelésére szolgáló ún. anti-aritmiás gyógyszerek (dizopiramid).
· Magas koleszterinszintet csökkentő egyes készítmények (fibrátok).
· Magas vérnyomást csökkentő gyógyszerek (ACE-gátlók). 
· Köszvény kezelésére szolgáló készítmények (allopurinol, probenecid, szulfinpirazon). 
· Daganatellenes szerek (ciklofoszfamid, ifoszfamid, trofoszfamid).
· Testsúly csökkentésére használt gyógyszerek (fenfluramin).
· Vérkeringési problémáknál nagy adagban intravénásan alkalmazott gyógyszerek (pentoxifillin).
· Orrnyálkahártya allergiája, mint a szénanátha kezelésére használt gyógyszerek (tritokvalin).
· A szimpatolitikumoknak nevezett gyógyszerek, amelyeket a magas vérnyomás, szívelégtelenség vagy prosztatatünetek kezelésére használnak. 
A következő gyógyszerek mérsékelhetik a Glimepirid HEXAL tabletta vércukorszint-csökkentő hatását, ami a hiperglikémia (magas vércukorszint) rizikójához vezethet:

· Női nemi hormonokat (ösztrogént és progeszteront) tartalmazó gyógyszerek.

· Vízhajtók (tiazid diuretikumok).

· Pajzsmirigyműködést serkentő gyógyszerek (pl. levotiroxin).

· Allergia és gyulladás kezelésére használt gyógyszerek (glükokortikoidok). 

· Súlyos pszichés zavarok kezelésére használt gyógyszerek (klorpromazin és más fenotiazin származékok).

· Szívverés erősítésére, asztma ill. orrdugulás kezelésére, köhögés és meghűlés kezelésére, a testsúly csökkentésére, ill. sürgősség esetén életmentésre használt gyógyszerek (adrenalin és szimpatomimetikumok).

· Magas koleszterinszint kezelésére használt gyógyszerek (nikotinsav). 

· Székrekedés kezelésére használt gyógyszerek tartós alkalmazás esetén (hashajtók).

· Görcsrohamok kezelésére használt gyógyszerek (fenitoin).

· Idegesség és alvászavarok kezelésére használt gyógyszerek (barbiturátok).

· Szem fokozott belső nyomásának kezelésére használt gyógyszerek (acetazolamid).

· Magas vérnyomás vagy alacsony vércukorszint kezelésére használt gyógyszerek (diazoxid).

· Fertőzések, tuberkulózis kezelésére használt gyógyszerek (rifampicin).

· Súlyosan alacsony vércukorszint kezelésére használt gyógyszerek (glukagon). 

A következő gyógyszerek fokozhatják, vagy mérsékelhetik a Glimepirid HEXAL tabletta vércukorszint-csökkentő hatását:

· Gyomorfekély kezelésére használt gyógyszerek (ún. H2-receptor antagonisták).

· Magas vérnyomás vagy szívelégtelenség kezelésére használt gyógyszerek, mint béta-blokkolók, klonidin, guanetidin, rezerpin. Ezek el is fedhetik a hipoglikémia tüneteit, ezért e gyógyszerek szedésekor különös elővigyázatosságra van szükség. 

A Glimepirid HEXAL tabletta fokozhatja, vagy csökkentheti a következő gyógyszerek hatását:

· Véralvadásgátlók (kumarin származékok, mint pl. a warfarin).

A koleszevelám a koleszterinszint csökkentésére alkalmazott gyógyszer, amely hatással van a Glimepirid HEXAL tabletta felszívódására. Ennek a hatásnak az elkerülése érdekében a Glimepirid HEXAL tablettát a koleszevelám bevétele előtt legalább 4 órával kell alkalmazni.

A Glimepirid HEXAL tabletta egyidejű bevétele alkohollal

Az alkoholfogyasztás előre nem látható módon fokozhatja, vagy mérsékelheti a Glimepirid HEXAL tabletta vércukorszint-csökkentő hatását. 

Terhesség és szoptatás
Terhesség

Terhesség alatt nem szabad Glimepirid HEXAL tablettát szedni. 
Szoptatás
A Glimepirid HEXAL tabletta átjuthat az anyatejbe. Szoptatás alatt nem szabad Glimepirid HEXAL tablettát szedni.
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.

A készítmény hatásai a gépjárművezetéshez és a gépek kezeléséhez szükséges képességekre

Ha a vércukorszintje leesik (hipoglikémia) vagy megemelkedik (hiperglikémia), akkor az ilyen állapotok romló koncentrálóképességet, csökkent reakciókészséget, illetőleg látászavarok kialakulását  eredményezhetik. Tartsa szem előtt, hogy ilyenkor veszélyt jelenthet saját maga vagy mások számára (pl. gépjárművezetéskor vagy gépek kezelésekor). Kérdezze meg a kezelőorvosát, hogy vezethet-e gépjárművet, ha:

· gyakran vannak hipoglikémiás epizódjai;
· hipoglikémiájának kevés vagy semmilyen figyelmeztető jelét nem tapasztalja.

A Glimepirid HEXAL tabletta tejcukrot (laktóz) és nátriumot tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
A készítmény kevesebb, mint 1 mmol (23 mg) nátriumot tartalmaz tablettánként, azaz gyakorlatilag

„nátriummentes”.
3.
Hogyan kell szedni a Glimepirid HEXAL tablettát?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Hogyan kell bevenni?

· Szájon keresztül vegye be ezt a gyógyszert, közvetlenül a nap első étkezése (általában a reggeli) előtt vagy alatt. Ha nem reggelizik, akkor az orvosa által előírt adagolási rend szerint kell szednie a gyógyszert. Fontos, hogy ne mulasszon el egy étkezést sem, amíg Glimepirid HEXAL tablettát szed. 

· A tabletta egyenlő adagokra osztható. Legalább egy fél pohár vízzel nyelje le a tablettát. Ne törje össze, illetve ne rágja szét a tablettát!

Mennyit kell szedni?

A Glimepirid HEXAL tablettának adagját – az Ön szükségletétől, állapotától, illetve az elvégzett vér- és vizeletcukor meghatározások eredményétől függően –az orvos határozza meg. Ne vegyen be több tablettát, mint amennyit az orvos előírt!

· A szokásos kezdő adag egy db 1 mg-os Glimepirid HEXAL tabletta, naponta egyszer.

· Ha szükséges, akkor az orvosa megemelheti az adagot 1-2 hetenként. 

· A maximális javasolt adag naponta 6 mg Glimepirid HEXAL tabletta. 
· Glimepirid + metformin vagy glimepirid + inzulin kombinált kezelés beállítására is sor kerülhet. Ilyen esetekben kezelőorvosa határozza majd meg a glimepirid, a metformin, illetve az inzulin helyes adagját egyénileg az Ön számára. 

· Amennyiben változás áll be a testsúlyában vagy az életmódjában, vagy stresszhelyzetben van, akkor emiatt szükség lehet a Glimepirid HEXAL tabletta adagjának módosítására, ezért tájékoztassa ezekről orvosát.

· Ha túl csekélynek vagy túl erősnek érzi gyógyszere hatását, akkor ne változtassa meg saját maga az adagot, hanem kérdezze meg orvosát!

Ha az előírtnál több Glimepirid HEXAL tablettát vett be

Ha úgy adódott, hogy túl sok, illetve a szükségesnél egy adaggal több Glimepirid HEXAL tablettát vett be, akkor fennáll a hipoglikémia (alacsony vércukorszint) veszélye (a hipoglikémia tüneteit lásd a 2. pont alatt), és ezért azonnal elegendő cukrot kell fogyasztania (pl. néhány szem kockacukrot, édes üdítőt, cukros teát), és haladéktalanul tájékoztatnia kell erről kezelőorvosát. 
Ha véletlenül egy gyermek vette be a készítményt, és hipoglikémiás lett, akkor annak kezelésekor gondosan ellenőrizni kell az adott cukormennyiséget, hogy elkerüljék a veszélyes hiperglikémia előidézését. Az eszméletlen állapotban lévő betegeknek nem szabad ételt, ill. italt adni! 

Mivel a hipoglikémia állapota egy ideig eltarthat, ezért nagyon fontos, hogy a beteget gondosan ellenőrizzék, amíg a veszély el nem múlik. Kórházi felvételre lehet szükség, elővigyázatossági intézkedésként is. Mutassa meg a gyógyszer dobozát, illetve a megmaradt tablettákat az orvosnak, hogy tudja, minek a bevételéről van szó!

Az eszméletvesztéssel és komoly idegrendszeri zavarokkal járó súlyos hipoglikémia esetei haladéktalan orvosi kezelést és kórházi felvételt igényelnek. Gondoskodni kell arról, hogy mindig legyen egy előre kioktatott személy, aki vészhelyzetben orvost tud hívni. 

Ha elfelejtette bevenni a Glimepirid HEXAL tablettát

Ha kihagyott egy adagot, ne vegyen be kétszeres adagot a kihagyott adag pótlására!

Ha idő előtt abbahagyja a Glimepirid HEXAL tabletta szedését

Amennyiben Ön megszakítja, ill. abbahagyja a kezelést, akkor tudatában kell lennie annak, hogy nem éri el a kívánt vércukorszint-csökkentő hatást, illetve a betegsége újból romlani fog. Mindaddig folytassa a Glimepirid HEXAL tabletta szedését, amíg az orvosa nem mondta, hogy hagyja abba!

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 

Azonnal szóljon orvosának, ha a következő tünetek bármelyikét tapasztalja:
· Allergiás reakciók (beleértve a vérerek gyulladását, ami gyakran bőrkiütésekkel jár), ezekből nehezített légzéssel, vérnyomáseséssel kísért súlyos reakciók fejlődhetnek ki, néha elérve egészen a sokkos állapotot. 

· Kóros májműködés a bőr és a szemek sárgás elszíneződésével (sárgaság), epeáramlási problémákkal (epepangás), májgyulladással (hepatitisz), vagy májelégtelenséggel. 

· A bőr allergiás (túlérzékenységi) reakciói, mint viszketés, kiütések, csalánkiütés, valamint fokozott érzékenység a napsugárzás iránt. Egyes enyhe allergiás reakciókból súlyos reakciók alakulhatnak ki. 

· Súlyos hipoglikémia, eszméletvesztéssel, görcsökkel, vagy kómával kísérve. 

Egyes betegek a következő mellékhatásokat tapasztalták a Glimepirid HEXAL tabletta szedése alatt:

Ritka mellékhatások (1000-ből legfeljebb 1 beteget érinthet)

· A normálisnál alacsonyabb vércukorszint (hipoglikémia) (lásd 2. pont). 
· Egyes vérsejtek számának csökkenése:
· a vérlemezkéké (a vérzések, véraláfutások kockázata megnő).

· a fehérvérsejteké (a fertőzések valószínűségét növeli).

· a vörösvértesteké (sápadtságot, gyengeséget és kifulladást okozhat).

Ezek általában rendbe jönnek, miután abbahagyta a Glimepirid HEXAL tabletta szedését.
· Ízérzés zavara
· Hajhullás
· Testsúlynövekedés 
Nagyon ritka mellékhatások (10 000-ből legfeljebb 1 beteget érinthet)

· Allergiás reakciók (beleértve a vérerek gyulladását, ami gyakran bőrkiütésekkel jár), ezekből nehezített légzéssel, vérnyomáseséssel kísért súlyos reakciók fejlődhetnek ki, néha elérve egészen a sokkos állapotot. Ha e tünetek bármelyikét tapasztalja, azonnal szóljon orvosának!

· Kóros májműködés a bőr és a szemek sárgás elszíneződésével (sárgaság), epeáramlási problémákkal (epepangás), májgyulladással (hepatitisz), vagy májelégtelenséggel. Ha e tünetek bármelyikét tapasztalja, azonnal szóljon orvosának!

· Émelygés, hányás, hasmenés, teltségérzés, puffadás, hasi fájdalom.

· A vér nátriumszintjének csökkenése (vérvizsgálat alapján). 

Nem ismert mellékhatások (előfordulási gyakorisága a rendelkezésre álló adatokból nem állapítható meg)
· A bőr allergiás (túlérzékenységi) reakciói fordulhatnak elő, mint viszketés, kiütések, csalánkiütés, és fokozott érzékenység a napsugárzás iránt. Egyes enyhe allergiás reakciókból súlyos reakciók alakulhatnak ki, amelyek nehéz légzéssel vagy nyelési nehézségekkel, az ajkak, a torok, illetve a nyelv megduzzadásával járhatnak, ezért e mellékhatások bármelyike esetén azonnal forduljon kezelőorvosához!
· Allergiás reakciók a szulfonilureák, a szulfonamidok, illetve a velük rokon gyógyszerek kapcsán is előfordulhatnak. 
· A Glimepirid HEXAL tabletta kezelés megkezdésekor látászavarok jelentkezhetnek. Ez a vércukorszint megváltozásának a következménye, és hamarosan javulni fog. 

· A májenzimek szintjének emelkedése.
· Erős szokatlan vérzés vagy bőr alatti bevérzés.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik.
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Glimepirid HEXAL tablettát tárolni?

A gyógyszer gyermekektől elzárva tartandó!
A dobozon és a buborékcsomagoláson vagy a tartályon feltüntetett lejárati idő (Felhasználható:) után ne szedje a gyógyszert. A lejárati idő az adott hónap utolsó napjára vonatkozik. 

Legfeljebb 30°C-on tárolandó. 

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Glimepirid HEXAL tabletta?

· A készítmény hatóanyaga a glimepirid. Tablettánként 1 mg, 2 mg, 3 mg, 4 mg illetve 6 mg glimepiridet tartalmaz.
· Egyéb összetevők: 

Glimepirid HEXAL 1 mg tabletta:
Laktóz-monohidrát, A típusú karboximetil-keményítő-nátrium, povidon K25, vörös vas-oxid (E172), mikrokristályos cellulóz, magnézium-sztearát. 

Glimepirid HEXAL 2 mg tabletta: 

Laktóz-monohidrát, A típusú karboximetil-keményítő-nátrium, povidon K25, mikrokristályos cellulóz, magnézium-sztearát, sárga vas-oxid (E172), indigókármin (E132).

Glimepirid HEXAL 3 mg tabletta: 

Laktóz-monohidrát, A típusú karboximetil-keményítő-nátrium, povidon K25, mikrokristályos cellulóz, magnézium-sztearát, sárga vas-oxid (E172).

Glimepirid HEXAL 4 mg tabletta: 

Laktóz-monohidrát, A típusú karboximetil-keményítő-nátrium, povidon K25, mikrokristályos cellulóz, magnézium-sztearát, indigókármin (E132).

Glimepirid HEXAL 6 mg tabletta: 

Laktóz-monohidrát, A típusú karboximetil-keményítő-nátrium, povidon K25, mikrokristályos cellulóz, magnézium-sztearát. 

Milyen a Glimepirid HEXAL tabletta külleme, és mit tartalmaz a csomagolás?

Glimepirid HEXAL 1 mg tabletta: Halvány piros, lapos, hosszúkás, bemetszéssel ellátott tabletta, és „G/1” jelöléssel az egyik oldalán.
Glimepirid HEXAL 2 mg tabletta: Halvány zöld, lapos, hosszúkás, bemetszéssel ellátott tabletta, és „G/2” jelöléssel az egyik oldalán.
Glimepirid HEXAL 3 mg tabletta: Halvány sárga, lapos, hosszúkás, bemetszéssel ellátott tabletta, és „G/3” jelöléssel az egyik oldalán.
Glimepirid HEXAL 4 mg tabletta: Halvány kék, lapos, hosszúkás, bemetszéssel ellátott tabletta, és „G/4” jelöléssel az egyik oldalán.
Glimepirid HEXAL 6 mg tabletta: Fehér vagy csaknem fehér, lapos, hosszúkás, bemetszéssel ellátott tabletta, és „G/6” jelöléssel az egyik oldalán.
20 db vagy 30 db vagy 90 db vagy 100 db vagy 120 db tabletta Al/PVC buborékcsomagolásban vagy garanciazáras kupakkal lezárt HDPE tartályban, dobozban. 

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

Hexal AG

Industriestrasse 25

83607 Holzkirchen

Németország

Gyártó
Salutas Pharma GmbH

Otto-von-Guericke-Allee 1 

39179 Barleben

Németország

vagy

LEK S.A.
Iroda: Ul. Podlipie 16 C 

           95 010 Stryków

           Lengyelország

Telephely:LEK S.A


    Ul. Domaniewska 50 C 
                 02-672 Varsó
                 Lengyelország

vagy

Lek Pharmaceuticals d.d.

Verovškova 57 

1526 Ljubljana

Szlovénia

OGYI-T-10282/01 
Glimepirid HEXAL 1 mg tabletta (30x)

OGYI-T-10282/02 
Glimepirid HEXAL 2 mg tabletta (30x)
OGYI-T-10282/03 
Glimepirid HEXAL 3 mg tabletta (30x)

OGYI-T-10282/04 
Glimepirid HEXAL 4 mg tabletta (30x)

OGYI-T-10282/05 
Glimepirid HEXAL 6 mg tabletta (30x)
Ezt a gyógyszert az Európai Gazdasági Térség tagállamaiban az alábbi neveken engedélyezték:

Görögország

GLIRID

Magyarország

Glimepirid HEXAL 1 mg tabletta




Glimepirid HEXAL 2 mg tabletta




Glimepirid HEXAL 3 mg tabletta




Glimepirid HEXAL 4 mg tabletta




Glimepirid HEXAL 6 mg tabletta


Lengyelország

GLIMEHEXAL 1, 1 MG, TABLETKI




GLIMEHEXAL 2, 2 MG, TABLETKI




GLIMEHEXAL 3, 3 MG, TABLETKI




GLIMEHEXAL 4, 4 MG, TABLETKI




GLIMEHEXAL 6, 6 MG, TABLETKI

Norvégia

Glimepirid HEXAL 1 mg tablett




Glimepirid HEXAL 2 mg tablett




Glimepirid HEXAL 3 mg tablett




Glimepirid HEXAL 4 mg tablett




Glimepirid HEXAL 6 mg tablett

Betegtájékoztató legutóbbi felülvizsgálatának dátuma: 2025. július.

